钦定古今图书集成/明伦汇编/官常典/第346卷 > 龚夬
## 钦定古今图书集成/明伦汇编/官常典/第346卷 > 龚夬

按《宋史》本传：“夬字彦和，瀛州人。清介自守，有重名。进
士第三，签书河阳判官。从曾布于瀛。绍圣初，擢监察
御史，以亲老求通判相州，知洛州。徽宗立，召拜殿中
侍御史。始上殿，即抗疏请辨忠邪，曰：‘好恶未明则人
迷所向，忠邪未判则众必疑。今圣政日新，远近忻悦，
进退人材，皆出睿断，此甚盛之举也。然奸党既破，必
将早夜熟计，广为身谋，或遽革面以求自文，或申邪
说以拒正论，或诡称祸福以动朝廷，或托言祖宗以
胁人主，巧事贵戚，阴结左右，变乱是非，奸计百出。幸
其既败复用，已去复留。君子直道而行，则必堕其术
中。然则天下治忽，未可知也。故宜洞察忠邪，行之以
决，若小不忍，则害大政。臣愿陛下明好恶以示之，使
远近知进贤退奸之意，太平之治，不难致也’。”又言：“朝
廷累下赦令，洗涤元祐愆负被坐之人，至于官职资
荫，多未给还。愿申诏有司，亟为施行，以伸先帝宽仁
之意。”时章惇、蔡卞用事，夬首论其恶，大略以为：“昔日
丁谓当国，号为恣睢，然不过陷一寇准而已。及至于
惇，而故老元辅、侍从、台省之臣，凡天下之所谓贤者，
一日之间，布满岭海，自有宋以来，未之闻也。当是时，
惇之威势震于海内，此陛下所亲见。盖其立进不根
之语，文致悖逆之罪，是以人人危惧，莫能自保。俾其
朽骨衔冤于地下，子孙禁锢于炎荒，忠臣义士愤闷
而不敢言，海内之人，得以归怨先帝。其罪如此，尚何
俟而不正典刑哉！卞事上不忠，怀奸深阻，凡惇所为，
皆卞发之，为力居多。望采之至公，昭示谴黜。”又论：“蔡
京治文及甫狱，本以偿报私仇，始则上诬宣仁，终则
归咎先帝，必将族灭无辜，以逞其欲。臣料当时必有
案牍章疏，可以见其鍜炼附会，如方天若之凶邪，而
京收寘门下，赖其倾险，以为腹心，立起犴狱，多斥善
士，天下冤之，皆京与天若为之也。愿考证其实，以正
奸臣之罪。”于是三人者皆去。又上疏乞正元祐后册
位号，及元符后不当并立书，报闻。已而《元祐后册》再
废，言者论夬首尾建言，诏削籍，编管房州。继徙象，又
徙化，徒步适贬所，持扇乞钱以自给，逢赦令得归。政
和元年卒，年五十五。绍兴元年，赠直龙图阁。六年，再
赠右谏议大夫，官其后二人。弟大壮，少有重名，清介
自立。从兄官河阳，曾布欲见之，不可得，乃往谒。夬邀
之出，从容竟日，题诗壁间，有“得见两龚”之语。夬为御
史，大壮劝使早去，夬以为畏友，不幸早丧。